khistorydata/jeongjo-sjw-relations huggingface dataset:
정조 6년 · 목
予曰。 景慕宮底民人等。以設廛作契事。有此來訴。何以則爲好耶。尙喆曰。別無區處之道矣。予曰。此是廛民設始之事耶。尙喆曰。其中一二人。作爲謀主。誘致坊民。如是奔竸矣。予曰。厥民最所願者何事也。命善曰。願以軍契作貢矣。予曰。今若許給。則衛將所似必難之矣。命善曰。然矣。予曰。又請何事也。命善曰。布商主人與折草廛。又請移劃。今若許施。則本主稱冤矣。予曰。三三五五。如是來訴。雖欲聽施。實難面面從之矣。尙喆曰。然矣。予曰。樓院魚物廛。許令移給。則能無爲弊之端耶。命善曰。別無爲弊矣。予曰。僉議詢同然後。可以議定。卿等各陳所見也。民始曰。至於廛民。宜施曲護之澤。其中三十五戶。許給作貢宜矣。予曰。移給此民。則衛將所能不爲難耶。民始曰。別無稱冤之端矣。予曰。向者李䕫以作貢事。有所仰奏。而未詳便否。姑令置之矣。敎曰。前二軍色郞廳李䕫敍用。口傳付軍職。使之入侍。予曰。水剌間藥房軍士及排設房所入。皆從軍契上下。而每有虛實相蒙之弊矣。命善曰。然矣。予曰。軍契上下時。兵房承旨書呈乎手本。移送兵判。則兵判又送郞廳。仍成乎決云。然乎。民始曰。然矣。予曰。丙申年上下。爲最多年。而合爲八千兩。其後近年以來。 陵幸不頻。試射亦罕。其所上下。想不夥然。而向聞李䕫所奏。則排設房言內。以爲承旨旣參入侍。所入進排。當依例上下。故連爲題給云。以是之故。每致虛實相蒙之弊矣。命善曰。果如聖敎矣。予曰。水剌間軍士。自乙未始有定式。而或有各宮家雇軍。故終不得一切防之。此等處加下。使之別上下好矣。民始曰。軍士所入。預定額數。磨鍊上下之後。如有用餘則付之遺在。不足則加上下宜矣。予曰。各處雇軍。想必無日無之矣。華鎭曰。然矣。予曰。藥房擧行。亦係不輕。實難除減矣。命善曰。聖敎誠然。惟當只論大體矣。予曰。軍價上下。半日爲一錢。一日爲二錢云。論其所食。不甚大段。雖欲加下。便是元定式。故只從繩墨者。是可悶矣。命善曰。然矣。予曰。都案廳及二軍色庚午節目。兵曹參議持入事分付。予曰。軍契許給廛民。則兵曹有弊。衛將所無弊乎。兵曹參議柳誼曰。各處進排。丙寅年果有定式。而伊後貢人輩每患不足。故仍爲罷去。今雖許給廛民。終難擔當矣。予曰。在前何等人。作貢進排乎。誼曰。折草廛人。初爲應役。而其後以五部書員擧行矣。反有弊端。故仍爲罷貢矣。予曰。爲弊何事。誼曰。先進排後受價。故然矣。予曰。一日軍數。各以三十名爲限。則郞廳減削云。然乎。誼曰。果有此弊矣。予曰。此則郞廳討其容入。以爲上下好矣。誼曰。前後持難者。良以此也。予曰。其所區劃。惟在郞廳之善處耳。誼曰。以所給布木言之。本曹所出。皆準四十尺。而均廳所來木。不過爲三十五尺。故上下之際。每有不均之弊矣。予曰。均廳木。果不準尺。故兵曹木。混入其中。該吏以之用奸矣。民始曰。此非均廳木。尃是大同木。而猶勝於田稅木矣。誼曰。以木分給。則果有弄奸之弊。以錢代給宜矣。予曰。代錢之議果何如。民始曰。均廳別無所損。而在賑廳。或有所益矣。善復曰。布保木亦有混雜之弊矣。民始曰。如是區劃。則奉常寺。司宰監。亦必爲難。而貢物衙門。似有難支之端矣。予曰。時敏堂重建時。曾有請得之木矣。華鎭曰。此是關西木矣。予曰。軍布何以此等木上納乎。誼曰。外邑則皆以四十尺上送。而此是中間作奸之事矣。予曰。宮底民人等。願以軍契作貢。其所便否。爾其詳奏也。李䕫曰。此契作貢。前所仰達。而大抵一年所入。其數不一。擧動試射之擧。若値最多年。則殆近萬兩。其所容入。實難指一區劃矣。今以作貢。許給廛民。則渠輩必以最高總請給。是亦難矣。予曰。惠廳旣有酌定。戶曹又有別貿。今亦依此例作貢。似甚爲好。而第擧動與試射。元無定數。實難爲限以給矣。民始曰。預定軍額。依數上下宜矣。予曰。一日軍價爲二錢乎。䕫曰。城外爲三錢矣。予曰。軍價預爲上下乎。䕫曰。以先進排後受價爲難。故兵曹每爲預下。過事後從別單減削矣。予曰。依奉常寺貢物例。自渠擔當好矣。尙喆曰。若許作貢。則廣其軍數宜矣。予曰。先受價而若不善爲。則又有其弊矣。命善曰。設有弊端。則更爲釐改。亦無妨矣。予曰。此亦有削刻之嫌矣。民始曰。然矣。予曰。各定名色。使自擔當則好矣。䕫曰。今若分定名色。各自策應。則必有其弊矣。尙喆曰。今此請得之民。皆破落戶。來頭之弊。可以逆覩矣。予曰。奉常寺貢物。今已設置乎。有隣曰。尙未設置矣。昌聖曰。今此來訴之民。稱以都家。先造三十間舍。亦可痛矣。予曰。長慶橋以西。許民入居。以東仍成班村。而今有越界之事。刑判何不禁斷乎。昌聖曰。屢次禁飭。終不聽從矣。予曰。軍契上下。有近年謄錄乎。夔曰。姑不置簿。而只有上下記矣。予曰。此郞廳。使之仍任好矣。予曰。庚寅年謄錄。有難擧行。自丙申後詳考抄出也。命善曰。好矣。予曰。 景慕宮擧動時凡節。以闕內殿座例磨鍊乎。䕫曰。或有上下之名色矣。予曰。名色中。或有古有今無者。戶禮判旣是本宮提調。往復相議。以爲釐正也。命善曰。軍契便否。貢巿堂上往備局。博採民情宜矣。予曰。指一定議後。或以草記入啓。否則後日次對。稟處也。命善曰。如是稟定好矣。予曰。丙申後用下。當爲抄出。而或見漏於別單。不得受價者。藥房水剌間。或無價策應者。盡爲抄出。依例上下。其中又有虛張名目者。倂爲減削也。民始曰。好矣。命善曰。昨見丁守愼供辭。則以爲得聞於李義寬云者。極爲怪駭。李義寬。卽令拿問宜矣。予曰。伊時李判府事所奏。果是無心說去。而聽之者把作有意。自相傳及。下至章甫。無不得聞。今以屋下偶語。摘發抵罪。則豈不難乎。今此金復根之來告訓將。尃出暴白之意。卿等雖請拿問。旣非摘抉之事。且此路一開。則後弊難防。卿其諒之也。命善曰。義寬以襄麻之身。論及朝廷間事。誠非矣。予曰。卿之所奏。果甚無怪。而予有熟諒。更勿復言也。予曰。此時有雨。似有傷農之慮矣。承旨李柱國曰。然矣。予曰。卿爲吏房承旨乎。柱國曰。然矣。予曰。大將後承旨。亦是華職矣。予曰。宮底民人等所訴便否。自備局盡爲詢問乎。承旨徐有防曰。以文字錄入云矣。
정조 6년 · 강
肅廟室册寶欌。命上層加欌。
정조 6년 · 목
刑曹判書鄭昌聖啓言。寶鑑奉安事。昨日奉審。則肅廟室册寶兩欌。無容入之道。若於上層加欌。可以奉安。故敢達。從之。
정조 6년 · 강
命前二軍色郞廳李夔仍任。
정조 6년 · 목
敎曰。陞品仍帶。旣有前例。本曹方有擧行事。前二軍色郞廳李夔仍任前職。
정조 6년 · 강
召見忠州牧使李復永于誠正閣。
정조 6년 · 목
予曰。不見久矣。衛從司以後。今始見之乎。復永曰。然矣。予曰。爾在高城。治績狼藉於四境。有行何德政而若是耶。復永曰。臣素乏才能。少無顯效矣。予曰。素知本郡之至少。而面則幾何。戶數亦幾許耶。復永曰。七面而戶一千九百二十五戶。予曰。可謂十室之殘邑。而民俗之善惡。亦如何耶。復永曰。本郡地兼山海。峽氓則務農爲業。海民則捉魚爲事矣。予曰。爾爲衛從司時。講確井田文義事。其能記憶耶。賴爾言而到今覺得者。實有多矣。復永曰。雖有如干奏言。豈能有益於聖學乎。予曰。至於本牧爲弊。不一而足。皆由朝廷之御失其道而然也。莅任以後。察民情之可否。否者罰之。可者諭之。恩威竝行而不悖。各自親上而事長。思所以丕變之道。爲當日之急務。且百里之分憂。不在於監司之下。而論其所關。尤爲緊切。若以世道論之。趨向各不同。民志尙不定。爾到本牧。着實留念。敎化之承流。治績之騰聞。尤勝於高城然後。是可謂不負予面諭之至意也。復永曰。豈可一時弛心乎。予曰。今番事。汝亦聞之乎。復永曰。臣固聞之矣。予曰。曾已判付。亦已諭矣。論以人事。萬無其理。以此觀之。土俗之不美。人情之難化。從可知矣。復永曰。聖敎果當矣。予曰。高城年事之豐歉如何耶。復永曰。豐年矣。予曰。爾所云豐者。謂前年耶。今年耶。復永曰。前年則慘凶矣。予曰。去年若是歉荒。則本郡當入於尤甚。而公賑旣爲不設。或略有私賙之道耶。復永曰。民戶不多。故庫中之所儲。量宜分給矣。予曰。道內尤甚等邑。當此凶歉。初何不請賑也。雖爲設賑。似無實效。故其果不請耶。復永曰。營門果以設賑事。有問於臣。而臣則以姑觀前頭爲答矣。予曰。今年大登。則來春嗣歲之念。姑無可慮。然若當此時。忽如去年之風。安知其不如去年之凶。而田間收穫。亦至何境耶。復永曰。設有去年之風。必不當如彼其甚也。予曰。本郡水田多乎否乎。僻處嶺外。若是至小。官舍公廨。亦不必成樣矣。復永曰。沿海果多水田。而公廨則最急者修補而來矣。予曰。前秋今春。巿直之高歇。亦如何耶。復永曰。去秋則六兩。今春則七兩矣。予曰。本郡亦有魚箭鹽盆。而其稅皆爲輸納於均廳乎。復永曰。船鹽果皆輸稅於均廳。而鹽則別無大弊。船則破傷後。未得懸頉。或有白徵之弊矣。予曰。其弊誠可難處矣。本道蔘政。亦稱痼弊云。其果如何耶。復永曰。果是一道之通弊矣。予曰。本郡亦有不正名色乎。復永曰。果有之。而臣下去之後。査得二千兩。以爲取殖。補用貢蔘之地矣。予曰。人皆曰罷營蔘商。而立邑蔘商爲好云。其果然否。復永曰。臣則以爲營商而代邑商。則其弊尤大矣。予曰。營商則貿納之際。視囊橐稱以點退。超登價本。至於再徵列邑之弊云。其爲斯民之害。誠不些矣。復永曰。若有土採之邑。則代邑商。猶或可也。若非土產。皆貿他邑。如此之際。所謂邑蔘商者稱以價高。若肆橫斂。其害誠有浮於營商。而且以貢蔘時人情言之。營邑之商。亦必懸殊矣。予曰。江原一道之量案。比於三南。自來不正。且以原州事觀之。結卜之不正。亦可知矣。本郡則未知如何。而踏驗之時。或漏此而入彼。或降等而降續。如許之際。安知無白地徵稅之弊耶。復永曰。本郡則戊子量案。以隨起隨稅矣。而關東列邑。多有未量。不無田政之淆亂。而貢賦則比三南稍歇矣。予曰。我國之田賦。本不滿什一。而大同結錢三手糧名色。皆古所無。而邇來創設者。且貪官汚吏若作梗於其間。必不下什之五六。豈不悶乎。復永曰。如許之數。通以計之。似爲什之二三矣。
정조 6년 · 강
兵曹判書李命植疏辭新除本兵之任。賜批。
정조 6년 · 목
批以。所辭過矣。卿其勿辭行公。
정조 6년 · 강
副修撰嚴思晚陳疏辭職。仍討賊。賜批。
정조 6년 · 목
疏略曰。臣曾經外任。解由未出。而銓曹經先檢擬。揆以公格。不可冒進。刊臣職名。鳴呼。澤白賊泓之陰慘。孰不欲手剮口臠。而天討未嚴。至若最中。義翊等。一訊遽放。失刑何至於此。伏願諸賊。竝施當律。批以。諸批悉諭。爾其勿辭。從速上來察職。
정조 6년 · 강
正言李羽晋以母病陳疏辭職。踏啓字。
정조 6년 · 강
以李★(土+甲)爲副總管。
정조 6년 · 목
敎曰。總管方帶金吾人許遞。前望單子入之。
정조 6년 · 목
因兵批政官書啓。敎以。再昨疏批將下。原疏姑晉政院爲敎矣。批答忘未下。判書牌招開政。以金文渟爲大司憲。趙英鎭爲大司諫。李重馥爲司諫。金翊休爲掌令。許晊爲正言。徐有隣爲判尹。沈禧爲尼城縣監。李長熤[煜:I-PERSON]爲延日縣監。洪文泳書狀單付。○因禁府都事相換望筒。敎以。旣有筵敎。似可備擬。而當出之窠。卽禮賓參奉。此則殊非待大臣之意。此際適有相換窠。此窠調用事分付。
정조 6년 · 강
以趙鼎鎭爲吏曹參議。
정조 6년 · 강
命奉朝賀金致仁月稟。更令輸送。
정조 6년 · 목
因京畿監司李亨逵奉朝賀金致仁月廩不受狀啓。敎以。大臣毫無不可受之義。卽爲領受之意。更令地方官輸送。仍傳此意事回諭。月致等節。亦果依例擧行乎。問于該曹以啓。○政院啓言。問于該曹。則月致輸送本家。則情地危蹙。何敢冒受云矣。敎以。如有地方官傳致之例。分付該道監司。卽爲輸送後使。之狀聞。
정조 6년 · 강
命樓院店乾房名色革罷。貢巿堂上。劃一定制。
정조 6년 · 목
備邊司啓言。招問新入魚物廛民等。則以爲樓院店。卽魚商往來之要害處也。本廛入來魚物店漢。一竝都執。名曰乾房。締結中都兒。致令本廛之民。不得應國役。而資生業。分付畿營嚴禁云矣。店民之盡奪魚利。致使廛民失業。駭痛莫甚。樓院店乾房名色。爲先革罷。此後如有犯者。嚴刑定配事。發關分付於畿營。嚴立科條。中都兒之禁令。本自至嚴。而奸民之潛自抑執。亦極狡惡。一體依禁令。照律嚴繩之意。請知委。允之。敎以。亂廛之弊。爲巿民難支之端。朝家旣聞之後。不可不嚴法重治。而至如都執勒奪等種種所犯。又是尤無良之徒。極無嚴之習。此而尋常處分。流弊豈可勝言。況本廛設立最久。應役煩多。朝家顧恤。不但與他自別。今番募入以後。另施固存之政然後。可期奠業。且聞近來本廛物種。無論公私需用。漸就絕無之域者。誠非細故。朝家旣權魚麗之利。反啓龍斷之俗。廛民之疴痒。若越人之視䄅瘠。尙可曰。愛民乎哉。以 先朝乙未處分後本司關辭觀之。有以仰飭敎之申嚴。到今若不別般修明。幾何而將至無實之歸。今日以前。屬之申令前事。所謂樓院作拏民人。姑不處分。法外名色。卽令革罷後。復有冒法之事。不飭之監司。斗護之地方官。難免重勘。以此嚴關行會畿營。擧行形止。使之狀聞。雖以渠輩言之。苟有眞的所聞。亦何必膠守前例。不卽察執告官乎。然彼亦民也。豈可使藉此有繹騷之端。此則貢巿堂上稟議大臣。參量闊挾。劃一定制。分付渠輩處。仍又文移該府該署。照此遵用也。
정조 6년 · 강
命趙鼎鎭敍用。
정조 6년 · 목
政院以鼎鎭方在罷散啓稟。敎以。敍用。
정조 6년 · 강
分遣承旨詣 宗廟　永寧殿　景慕宮　永禧殿
정조 6년 · 강
風雲雷雨三角山木覓漢江。奉審摘奸。
정조 6년 · 목
告由祭及節祭在明日也。
정조 6년 · 목
予曰。近日進御人蔘。合爲三錢重。而氣度尙未快健。亦可怪矣。民始曰。時候不調。故恐有欠和之節矣。予曰。昨日軍契事。何以爲之。民始曰。若許給則必有弊端云矣。予曰。衛將所軍士。皆是烏合之卒。亦一變通者矣。民始曰。果然矣。予曰。藥房軍士。亦是無根着人。是亦不成說矣。民始曰。果如是矣。予曰。樓院魚物廛事。果差爲許給矣。民始曰。然矣。予曰。右相乎日操履堅確。聲望著聞。必當振頹綱礪末俗。故予果不謀於衆。特爲枚卜矣。承旨徐有防曰。聖敎果然矣。予曰。西北道科設場。當費幾箇日乎。有防曰。不過數三日矣。
정조 6년 · 강
前兵曹判書金熤疏辭新除中書之任。賜批。
정조 6년 · 목
疏略曰。臣之昏憒。已入於聖鑑之俯燭。臣方伏地佇蒙處分。不意台司枚卜之命。遽下於物情之外。驚疑震懍。莫知所以自處也。蓋治道汚隆。專係輔相。故上自三代。下至漢唐宋。莫不難愼於置相。何殿下以至重至大之任。忽加於最劣之身。未敢知聖意之攸居。豈以鼎席。姑且充位而備數耶。乞收臣新授議政官資。批以。予念卿二十年立朝。敡歷淸要。擢至台鉉。而曷嘗籍手人攀援之力哉。予於卿。自以爲有殊知者存。蓋以卿操履足以矜式具僚。聞望足以信服一世。外和而內確。似疏而實密。古人所謂無私黨而有雅量。殆於卿見之。玆故簡自予心。周試多方。勞績俱有可稱。而及乎向來辭銓一事。益知卿頹波屹立之守。況聞地西古宅。不掩風雨。綽然若寒士樣子。人之過卿門者。莫不欲服。予於是決意枚卜。自中權而進右揆。此豈予私於卿者。雖使今日之朝廷。治已成而制已定。尙且賴卿之注措。須卿而彌綸。矧今大義湮晦。人心陷溺。國事益就板蕩。世道無期寧靖。挽回之功。鎭安之責。深有望於卿焉。卿試思之。此豈輔相備例辭巽。雍容暇豫之日乎。玆予不憚煩擾。罄悉心服。卿須體予之至意。速卽出膺。弘濟時艱。仍命遣史官傳諭于右議政。
정조 6년 · 강
以李敬養爲禮曹參判尋遞。以李★(土+甲)代之。
정조 6년 · 목
敎曰。禮曹參判有闕之代。口傳差出。○因政院敬養方差祭。待明朝牌招啓稟。敎以。許遞。更令該曹差出。
정조 6년 · 강
命訓鍊都監習陣。以御營習陣翌日爲之。
정조 6년 · 목
因訓鍊都監日次習陣單子。敎以。秋涼已生。衝突無難。況詰戎之擧。不可一向停輟。事當依例設行。而見今雨意未收。敎場泥濘。稍俟一兩日後快晴爲好。日子以御營習陣翌日爲之。
정조 6년 · 목
予曰。海西推覈罪人。多至二十九人。至於推捉之際。一境必致繹騷之患。是可悶矣。在學曰。亨夏發配時。使之迤過平山者。亦可怪矣。予曰。其時監司守臣。當有論責之擧矣。在學曰。宜有罪責矣。予曰。近以此等事。疲於酬應。一日所進人蔘爲一錢重。而如飮冷水。是可悶矣。予曰。俄下右相疏批中。無私黨有雅量六字。皆是呂公著。謝安之所稱美。而今玆右相。合用此文字。故予果取用矣。在學曰。聖敎至當矣。
정조 6년 · 강
敦寧都正安聖彬疏辭。無敦寧乞遞。批下令該曹稟處。
정조 6년 · 강
持平嚴思憲以母病陳疏乞遞。踏啓字。
정조 6년 · 강
副修撰金履鏞陳疏辭職。仍討賊。賜批。
정조 6년 · 목
疏略曰。臣素抱癃疾。近又添風。終無蠢動之路。亟削臣職。噫。亂臣賊子。何代無之。而極惡大憝。孰有如丙丁以來諸賊也哉。臣讀明義一書及三司諸啓。未嘗不骨靑瞻掉。窩窟尙未鋤破。不知何樣禍機。伏在何處。豈不凛然乎。伏願前後諸賊。快施當行之戮。批以。悉諭前後三司之批矣。爾其勿辭察職。
정조 6년 · 강
遞承旨李世奭。以趙時偉代之。
정조 6년 · 목
因世奭不爲仕進。敎以。許遞。前望單子入之。
정조 6년 · 강
修撰李宗燮疏陳應避之嫌。乞遞春秋兼銜。批下該曹稟處。
정조 6년 · 목
宗燮與其父承旨世奭。有春秋兼銜應避之嫌也。
정조 6년 · 강
命司直金鍾秀。斯速上來。
정조 6년 · 목
敎曰。重臣遭罹。雖曰㦧毒。橫逆之來。從古人臣之所未免。況於伊日啓批。伊後傳敎。爲重臣昭晰。罄盡無餘。雖使重臣自卞。其說不但無以加。筵席事實。重臣之所不敢露章自列者。而予已畫劃出其眞境。湔滌其汚衊。在重臣道理。不宜追引不當引之嫌。際聞撰進跋文中當有刪改處。而尙不得擧行云。莫重事役之因此遷就。事體所在。又甚未妥。行司直金鍾秀。使之斯速上來釐正事。自政院下諭。
정조 6년 · 강
假注書馬思仁以右議政金熤附奏啓。
정조 6년 · 목
書啓以爲。臣奉聖批。往諭于右議政金熤處。則以爲史官儼臨。恩批誕宣。臣益罔措。謹當召收神精。更暴衷悃云矣。
정조 6년 · 강
命奉審巡審。不多日內發程事。行會畿伯處。
정조 6년 · 목
敎曰。近於東風連吹之餘。日前雨澤多少適宜。竊幸萎黃者有沾潤之益。枯白者無爲害之慮矣。積雨乍收。陰雲尙密。加以凄風。通宵不息。雖不躬睹田野。決知其痒稼之非細。言念民事。萬萬切悶。目下禾稼形止。各令邑宰遍審境內面里。仔細報來。頃因久旱。未付種處。許令代播。仍令蠲稅。朝家之意。蓋出於寧失也。追聞民多不願。必俟雨後付種之故。到今此等處。謂無食實之望。道狀邑報。一辭同然。然則今年災政。尤當致意。豈可歸咎於民不從令。恝視勒徵之弊乎。道臣果能審察於報槪出秩之前。據實區別登聞。抑已留意乎否。秋幸擬欲差晚爲之。道臣奉審及巡審之行。使之不多日內發程事。竝令廟堂措辭行會畿伯處。
정조 6년 · 강
命狀本道例不同。嚴飭諸道。
정조 6년 · 목
因慶尙監司趙時俊酺祭設行狀啓。敎以。道臣之離營還營。必皆聞于朝廷。法意有在。不但春秋行部爲然。禱雨之行亦然。而觀此狀本。只擧設祭日子。不言來往形止。似是道例之各自不同。而此後不可不釐正。令廟堂指一嚴飭。分付諸道。照此爲之之意。一體分付。
정조 6년 · 강
命酺祭異例。諸道均一釐正。
정조 6년 · 목
敎曰。祀典何等莫重。而雖以酺祭一事言之。兩南則道臣躬自設行。畿邑則差出獻官。必是道各異例而然。尋常簿書之此同彼異。猶華同文之意。況此爲民祈禳之擧乎。三道若此則他道可知。令禮曹往復諸道。均一釐正後草記。
정조 6년 · 강
遞副應敎洪文泳。副校理尹長烈。
정조 6년 · 목
因文泳等牌不進。敎以。副應敎洪文泳。副校理尹長烈。同罪之人。尙在罪藉。不欲遽然出肅。情勢似然。許遞。至於校理李祖源。不但自上爲之昭晰。觀於銓曹通擬。公議亦可見矣。鎭日違牌。寧有如許分義乎。副修撰金履鏞。旣有只推之命。館錄幾年。尙不識何狀。李祖源只推。與金履鏞更卽牌招。館中下番久空。使之推移入直。
정조 6년 · 강
命奉朝賀金致仁月廩。更爲傳致。
정조 6년 · 목
京畿監司李亨逵以奉朝賀金致仁月廩不受啓。敎以。卽令地方官更爲傳致。仍以安心勿辭領受之意。措辭傳諭。祗受形止狀聞事回諭。
정조 6년 · 강
命禁衛營習陣。二十二日爲之。
정조 6년 · 목
因禁衛營日次習陣頉單子。敎以。鍊武之政。不可一向停廢。依例擧行。見方兩意猶緊。二十二日爲之。
정조 6년 · 강
許施關西監兵營巡操停止。都試合設之請。
정조 6년 · 목
因平安監司徐浩修監兵營城巡操停止。各邑朔操。防營都試及兵營合試。請設行狀啓。敎以。依狀請施行事回諭。
정조 6년 · 강
召見二提學兪彦鎬于誠正閣。
정조 6년 · 목
予曰。一提學事。今始出場。而本來藉手事君者。是嚴徵討一事。則今乃以窩窟根底無難加之。近來朝像。無一可恃。誠非細慮矣。彥鎬曰。若非聖上再生之德。一提學安得有今日也。予曰。卿之所住處年事何如。彥鎬曰。安城勝於南陽矣。予曰。所恃者民。而邦畿千里之內。卽京畿一道。年事判歉。九重之憂。當復如何。代播之敎。旣在於五月。則惠澤可以下究耶。彥鎬曰。綸音頒下後。民情安謐矣。彥鎬曰。臣虛帶閣銜。連在鄕廬。公私兩妨。伏切惶悚矣。予曰。毋庸更辭也。
정조 6년 · 강
以李厚源爲鴻山縣監。
정조 6년 · 목
敎曰。鴻山縣監。口傳差出。
정조 6년 · 강
命奉朝賀金致仁祿俸。卽令輸送。
정조 6년 · 목
京畿監司李亨逵以奉朝賀金致仁已爲上京。祿俸不得輸送啓。敎以。卽令倉官輸送。未傳月致。亦令卽爲傳致後草記。
정조 6년 · 강
命訓局。禁營。扈衛廳入直將官軍兵及禁軍當試射。小名成册修入。
정조 6년 · 목
訓鍊都監以明日闕內入直將官軍兵及局出身等替直啓。敎以。若此則無異四日入直。不可無記念之道。待試射時。當親試射放。小名成册。預爲書入。初七日入直將官將校軍兵等。亦有四日入直之勞。一體捧擧案。○禁衛營以銅龍建陽貳極等三處入直將官軍兵等。明朝替直啓。敎以。若此則無異四日入直。不可無記念之道。待試射時。當親試射放。小名成册。預爲書入。初七日入直將官將校軍兵等。亦有四日入直之勞。一體捧擧案。至於鄕軍。或値下番時微稟也。○扈衛廳以入直扈衛軍官等。明朝替直啓。敎以。若此則無異四日入直。不可無記念之道。待試射時。當親試柳葉箭一廵。小名成册。預爲書入。初七日入直軍官等。亦有四日入直之勞。一體捧擧案。○兵曹以禁軍等待明朝替直啓。敎以。明日及初生入直番將假將禁軍等。待試射時。當試射以視軫念疊勞之意。小名成册。預爲修整入啓。待下敎待令。竝依扈衛廳及訓禁兩營草記批旨擧行也。
정조 6년 · 강
再明日 眞殿。命展拜齋宿。摛文院爲之。
정조 6년 · 목
敎曰。明日齋宿。再明日 眞殿展拜。該房知悉。齋宿依近例。摛文院爲之。
정조 6년 · 강
命王子新生。凡係設置。待年長取稟。
정조 6년 · 목
敎曰。王子新生。則例有設宮賜臧獲田土之事。而予於近日。一念在惜福二字。似此應行之擧。不欲如例爲之。莫曰法典所載。予意深戎戒侈大故耳。以此意令度支知悉。凡係設置之事。待新生兒年長取稟。○工曹以新生王子阿只氏房。柴炭燒木進排事。請分付。敎以。惜福一念。惟在省約。此等物種。待年長進排。實爲便好。依此擧行之意。分付宣惠廳。乳母柴炭進排之意。一體分付出朝報。
정조 6년 · 목
予曰。假注書趙衍德仍察之後。何不入來乎。鼎修曰。家有拘忌之疾。不得仕進云矣。
정조 6년 · 강
詣摛文院齋宿。
정조 6년 · 목
具翼善冠袞龍袍。乘輿出協陽門。由肅章門詣摛文院。降輿入小次。敎曰。明日展拜時。時原任大臣。依昨年例入參。予曰。諸大臣姑爲齋宿闕下。待明日留門。入來參班之意。命注書傳諭。予曰。閣臣入侍。提學兪彥鎬等進伏。予曰。測兩器銘持入。彥鎬曰。內閣節目。頗爲詳備。而獨入侍一款。未有定制。故閣臣若非時帶承史者。則除是宣召之外。登對無路。凡係閣務稟定之事。多有窒礙。故敢達。予曰。卿之所奏果然。蓋因汔無定制故也。此後閣中事及御製編緝校正之事。凡有陳稟之語。承旨入侍之時。微稟隨入。一依兩司之晝講時微稟隨入之例爲之之意。定式施行。因此亦有定式者。閣臣旣無經筵兼銜。講筵時雖難入參。至於召對時則入參。不但無所不可。且以旁照之例言之。原任大臣。雖非領監事。在前每於召對。微稟入參。今後召對夜對時。閣臣一員入參也。承旨李在學曰。左捕將徐有大以禁軍別將。領軍在闕內。今日發廵。以右捕將請權察。從之。予曰。挾輦槍劍軍禁軍陣懸燈。除取稟爲之事分付。閣臣及承史各一員。待令於司戶軒。其餘承史及侍衛諸臣。竝退去闕內各司留接也。
정조 6년 · 목
具翼善冠袞龍袍。乘輿出摛文院門。入端暉門。降輿詣版位行禮。仍詣 殿內奉審訖。予曰。今日適値七日。故 慈宮方欲宣飯於卿等爲敎。卿等留侍也。領府事金尙喆等曰。臣等不勝慶忭之忱矣。乘輿由崇範門。出仁政門。入協陽門還內。
정조 6년 · 강
召見承旨。閣臣及藥房提調于誠正閣。承旨徐有防李在學金宇鎭徐鼎修李時秀。二提學兪彥鎬。原任直提學鄭民始。原任直閣李秉模。直提學鄭志檢[儉:I-PERSON]。直閣金載瓚。戶曹判書金華鎭。
정조 6년 · 목
予曰。王子誕生之第七日。宣飯於承史諸臣。乃國朝已例也。今日適値七日。略俱少饌。召見諸臣矣。彥鎬有防等曰。臣等不勝欣忭之忱矣。予曰。護產廳過七日後。應受賞典人書啓。旣有已例。書啓催促持入。予曰。書啓旣有以已例書入之命。則何以多數兒醫書入乎。只以待令二人書入。泛鐵官則雖有前例。今番則元無待令之事。此則拔之。仍爲改書以入。
정조 6년 · 강
命護產廳自今日撤直。捲草官及醫官等書啓。
정조 6년 · 목
敎曰。護產廳已過七日。自今日撤直。捲草官及醫官中使內外下屬。竝書啓。
정조 6년 · 강
命飯米及各樣物種價本。惠局待令。醫官以下賞格木布。取用於兵曹。
정조 6년 · 목
敎曰。飯米及各樣物種價本。今番皆不取用於度支。以惠局米木錢取用。堂上旣承下敎。使之量宜待令。醫官以下所屬賞格木布。取用於兵曹。此亦該房從實數量宜待令之意。招致該郞分付。
정조 6년 · 강
命仁川府使各別擇差。
정조 6년 · 목
京畿監司李亨逵以仁※府使尹得霖罷黜馳啓。敎以。此時畿邑守宰。不可暫時曠官。而近以大臣祿俸領去狀聞觀之。每有替行之擧。何不登時變通乎。如是而檢田執災之際。安能從實爲之。畿邑民事。近來申飭何如。則自卿有此玩愒之失。大非委寄之意。卿則從重推考。此邑如此。他邑可知。尤非前後筵席諄複之本意。欲觀來頭擧行勤慢。姑不重勘。卿其益加着意事回諭。此外守宰之有如許難强之類。蚤卽變通之意。一體回諭。政官待明朝牌招開政。使之各別擇差。待下批。仍令當日辭朝。
정조 6년 · 강
命南所部將軍士治罪竝勿論。
정조 6년 · 목
兵曹啓言。永肅門梗栍一介閪失云。事極可駭。南所部將吳允國拿處。軍士朴二福從重科治。臣不能檢飭。惶恐待罪。敎以。奉安之所。事體何如。則門之梗栍。不能典守。莫非爾失職之致。而旣已問備之後。何敢復此待罪。爾則更爲從重推考。此草記勿施。 部將軍士不足責。竝勿論。
정조 6년 · 강
遣承旨。詣 宗廟　景慕宮。奉審摘奸。
정조 6년 · 강
召見開城留守鄭昌順。承旨徐有防嚴璹于誠正閣。
정조 6년 · 목
予曰。畿邑皆判歉。未知本府年事何如。昌順曰。可爲免凶矣。予曰。如得免凶則民事甚幸。果無惶急之慮耶。 昌順曰。綸音頒下後。擧懷安堵之心矣。予曰。文苑黼黻。已爲就緖乎。昌順曰。其間所得謄出。不過爲一百八十首矣。予曰。正書後本草。傳于奉朝賀徐命膺家可也。似此册子。爲文任之家所不可無者。以鑄字印出。以爲廣布之地無妨耶。昌順曰。好矣。予曰。兵曹草記。在於問備之後。則何爲捧入乎。 有妨[防:I-PERSON]曰。該房未及照察之云矣。予曰。卿聞繫馬樹故事耶。璹曰。未聞矣。予曰。 元宗朝。始有此樹。而在於興政堂後庭。經百餘年老且朽。只餘古査矣。至 肅[顯:I-PERSON]廟辛丑。忽生一枝。仍成碩茂矣。伊後枯黑。又經百餘年。而再昨年。猝生一枝。日滋月茂。遽得結子。今秋所收。幾至十餘斗。此係稀異。便是僵柳復起矣。璹曰。誠瑞物矣。予曰。事係非常。故向於抄啓文臣課試時。以頌出題。今此棗子欲頒賜。卿等須領受也。璹曰。當伏受矣。予曰。嚴思晩今年幾何。璹曰。五十四矣。予曰。登科在於何年。璹曰。甲午榜矣。
정조 6년 · 강
遞弘文提學兪彥鎬。藝文提學洪樂命。以李性源。趙㻐代之。
정조 6년 · 목
成均館啓言。九日製提學當牌招。而弘文提學兪彥鎬。藝文提學洪樂命俱在外。何以爲之。敎以。許遞。前望單子入之。
정조 6년 · 강
有政。吏曹判書李性源。參議趙鼎鎭。兵曹判書李命植進。
정조 6년 · 목
以鄭元始爲吏曹參判。李遠培爲仁川府使。鄭一祥爲知春秋。白東浚爲副總管。
정조 6년 · 목
東南 關王廟纛所祭。在再明也。
정조 6년 · 목
敎曰。左承旨持此書題。與弘文提學偕往泮宮。試取以來。纔到天中萬國明。爲二十韻律題。又敎曰。藝文提學牌招。同參考試。
정조 6년 · 강
許施關西漕運船價加升雜費。取用加分耗之請。
정조 6년 · 목
領議政徐命善啓言。平安監司徐浩修狀啓。以爲本道穀漕運之擧。參考各年已行之例。淸北八邑。淸南十一邑。大米一萬石。小米二萬石。酌量分排。各定差員。捧留海倉。陸續裝發。而船價依例。淸南則每十石一石十斗。淸北則每十石二石。以元會耗會減。加升雜費。雖有分給別還。除耗取用之例。正當捧糴。易生奸弊。以夏間加分耗條。量宜區劃。京江完固船。竝船主起送。漕運節目。令該曹磨鍊下送事。竝請廟堂稟處矣。加升雜費之取用加分。果甚便宜。依狀請許施。船隻起送。節目磨鍊事。令該曹該廳往復道臣。請以爲趁卽運來。從之。
정조 6년 · 강
命全羅左右水營休番木慶尙道射軍木。劃給訓局。
정조 6년 · 목
領議政徐命善啓言。訓局中旬。有令廟堂區劃物力之命矣。全羅左右水營休番木三十同。慶尙道射軍木二十同。劃給訓局。請以爲擧行。從之。
정조 6년 · 강
命中旬賞木。以御營木取用。
정조 6년 · 목
知事具善復啓言。中旬終當擧行。而賞木未及上來。則禁御兩營木。先爲取用。似無所妨。故敢達。敎以。只以御營木取用也。
정조 6년 · 강
飭總戎廳保還濫捧之弊。
정조 6년 · 목
領議政徐命善啓言。總戎廳保還。尤甚邑受食之民。實無以米準納之勢。姑令以錢或他穀收捧。待明年還作本色。誠爲大幸。令畿伯只尤甚邑擧行事。請分付。從之。敎以。許令代捧之後。萬一有濫捧之弊。又或有從中操縱之事。此亦畿民難支之大端。以此意。自本司各別嚴飭該廳及該道。俾各察戢也。
정조 6년 · 강
推京畿監司李亨逵。
정조 6년 · 목
右議政金熤啓言。京畿監司李亨逵。以三邑守令狀罷矣。若使三守令。果有難强之情病。則不早變通。乃於特敎之後狀罷。殊涉未安。京畿監司李亨逵。請推考。從之。
정조 6년 · 강
命分院折受戶米。以小米代捧。
정조 6년 · 목
領議政徐命善啓言。分院折受家戶米代捧事。有令本院變通之命矣。當初五斗減爲一斗五升。其在居民。旣無烟戶之役。身布之納。只出此米。則比他民。可謂至歇。而每當歉歲。輒事希覬。亦多拒納。民習可痛。然豈可不思闊狹乎。七面家戶所捧大米。只今年以小米代捧事分付。而令本院量其添價。參酌劃送。如是之後。或有班戶拒納之類。各別嚴繩之意。請申飭。從之。
정조 6년 · 강
命守令受由上來。催促下送。
정조 6년 · 목
領議政徐命善啓言。秋務方殷。守令曠官爲悶。而諸道守令。多有受由上來云。催促當日下送之意。請分付。從之。
정조 6년 · 강
推關北道科試官鄭一祥。
정조 6년 · 목
領議政徐命善啓言。關北道科試官鄭一祥。以前府使成玉帶去軍官矣。成玉方爲扈衛別將。而初不通報於臣。有傷事體。鄭一祥推考。扈衛別將成玉請改差。從之。
정조 6년 · 강
汰羽林將李壽弘。
정조 6년 · 목
兵曹判書李命植啓言。今初七日。禁軍新番替番矣。伊夜摘奸。則見闕多至四十一人。事甚駭然。當該羽林將李壽弘汰去。臣亦待罪之意敢達。從之。敎以。卿則勿待罪也。
정조 6년 · 강
推禁衛大將李敬懋。
정조 6년 · 목
兵曹判書李命植啓言。日前木覓山放火罪人捕捉後。卽爲移送捕廳之意草記矣。禁衛大將委送將校。移送該營。故臣以已爲草記。不可擅送之意回報矣。及見該營草記。則謂以先捉不爲移送云。此非先後爭較之事。則遣辭可怪。而其在體統。不當如此。禁衛大將李敬懋請推考。從之。
정조 6년 · 강
定陵 純陵莎草。命待明春擇日修改。
정조 6년 · 목
禮曹判書鄭尙淳啓言。今番北道 陵寢。禮堂奉審執頉。啓下臣曹。而 定陵莎草及石物有頉。　純陵莎草有頉處。事當修改。而本道道里絕遠。往復擧行之際。必致冬節。勢難始役。待明春擇日修改。恐合事宜。故敢達。從之。
정조 6년 · 강
命乾止山禁護節目。定式施行。
정조 6년 · 목
禮曹判書鄭尙淳啓言。乾止山定四標禁養守護等節。自臣曹往復該道。登對稟處事命下矣。本道成册今才上來。別無增刪者。以此節目啓下後。請永爲定式。從之。
정조 6년 · 강
命西北武士直赴人。許付道科放榜。
정조 6년 · 목
副司直鄭民始啓言。臣自北關上來時。道內武士直赴人。願赴於道科放榜時。而係是無前例之事。請詢大臣處之。敎以。好矣。依此許付於今番道科。西北無異。亦依此爲之之意分付也。
정조 6년 · 강
命西北道武科直赴殿試規矩單子書入。
정조 6년 · 목
兵曹判書李命植啓言。西北道武科直赴人。許付道科事定奪矣。道科旣無殿試。則直赴第次時規矩。亦依道科規矩乎。敎以。規矩單子。別爲書入也。○又啓言。規矩當更書入。而其中若有見落而不能參榜者。依例請令許付後殿試。從之。
정조 6년 · 강
命北道殿官。以六斗給料。
정조 6년 · 목
副司直鄭民始啓言。北道 陵殿官料米。前則爲六斗。而中間減爲三斗。 陵官入直者則有守護軍供饋。而殿官則自備糧資。不能支當云。殿官兩人。以六斗給料之意。請分付該道。從之。
정조 6년 · 강
命總戎廳保米。以錢代捧。皆令歲前畢納。
정조 6년 · 목
副司直鄭民始啓言。本廳軍需保米。以錢代捧矣。皆令歲前畢納之意。請申飭。從之。
정조 6년 · 목
敎曰。朝令之下。汔無一言皂白何也。勿論擧行與否。遠而關西之所已狀聞之事。本道獨此遲滯。當該監司。從重推考。自廟堂關飭。形止使之從速登聞。
정조 6년 · 강
遞藝文提學趙㻐。以徐有隣代之。
정조 6년 · 목
敎曰。藝文提學聞情理難强云。許遞。前望單子入之。
정조 6년 · 강
行科次于誠正閣。弘文提學李性源。藝文提學徐有隣。對讀官金載瓚尹行元嚴思晩。
정조 6년 · 목
敎曰。左副承旨與提學。持先捧軸入侍。○予曰。今番收券。當爲幾何乎。性源曰。不過數百張矣。予曰。取所收試券。陸績持來事分付。予曰。今番欲爲廣取。限十人抄出也。予曰。藝文提學考試。今果初番乎。 有隣曰。人日製。以參考官進參矣。予曰。應赴監試之儒生。可能無難製進乎。性源曰。律詩比他最難。如有無欠成篇。誠爲實才矣。敎曰。菊製三上一進士洪義浩。三上二幼學李敬魯。三上三幼學李潢。竝直赴會試。三中進士朴長鉉給二分。三下生員趙鎭寧給一分。草三下進士姜大鎭。幼學李昇溟。次上幼學權傐。進士金載璉。生員趙重鎭。幼學金順行。進士李益浣。進士尹毅東。各紙筆墨考例施賞。捧傳旨。其中申史源被兩句批。幾至入格。因皮封違格見拔。文則實才。紙筆墨差等題給。入格儒生。皆令明日來待。
정조 6년 · 강
命未下直守令。皆令明日辭朝。仍爲留待。
정조 6년 · 목
以柳光璧爲豐德府使。鄭東閔爲金浦郡守。李祉永爲陽川縣令。
정조 6년 · 강
改差金川郡守成雲柱。燕岐縣監金啓廉。以洪載淵金克行代之。
정조 6년 · 목
吏曹啓言。金川郡守成雲柱。燕岐縣監金啓廉。俱以情勢難安。不得還任云。屢度催促。終不發行。事甚未安。本曹請推外無他罰。何以爲之。敬以。改差。口傳各別擇擬。
정조 6년 · 강
罷吏曹參議趙鼎鎭職。
정조 6년 · 목
敎曰。前後飭敎何如。況是尤甚之邑。則當以屢典郡邑。素有聲績人。拔例擇擬。而三望筒。俱是循例泛擬者。此人等非曰不能做治。在銓家差遣之道。不宜如是其泛忽。銓堂事。極爲駭然。吏曹參議趙鼎鎭。爲先罷職。參議前望單子入之。
정조 6년 · 강
遣承旨詣受 香所。奉審摘奸。
정조 6년 · 강
命東關王廟配位門神位獻官。以別軍職宣傳官分差。
정조 6년 · 목
東關王廟獻官李敬懋啓言。奉安 香祝後。考見祭報府。則配位門神位獻官。不爲磨鍊。卽令該曹請差定。允之。敎以。及今差出。則似不得淸齋。勿拘品級。昨日入直別軍職承傳宣傳官。分差獻官。執事亦以昨日入直宣傳官及摠郞武兼部將守門將中。有履歷人擇差。卽刻進去。不能致察之該承旨。難免其責。從重推考。
정조 6년 · 강
行課試科次于誠正閣。仍召見道科試官及入格儒生。下直守令。道科試官鄭昌聖。親試試官李秉模鄭志儉。
정조 6년 · 목
敎曰。課試科次入侍。道科試官。入格儒生同爲入侍。予曰。昨日科作。卿其見之乎。昌聖曰。誠善作矣。予曰。儒生以次進前。洪義浩進伏。予曰。向於泮試。爾爲被抄乎。義浩曰。然矣。予曰。爾詩頗善作。故親批七句。以置壯元矣。李敬魯進伏。予曰。爾有律工乎。敬魯曰。略有所做矣。予曰。此儒頗有故相臣典刑矣。命秉模書詩題七言六韻律。義浩等就坐賦詩。予曰。抄啓課試十三張考出間。盡爲製進事分付。命秉模等考課試。訖。予曰。正字三下。使之比較也。予曰。奉審承旨入侍。徐有防進伏。予曰。東南兩廟門神位祭官。初不塡差。該郎廳何如是擧行乎。承旨李時秀曰。該郞廳亦不可無罪矣。敎曰。當該吏郞罷職。下吏令攸司從重科罪。予曰。在前吏郞雖値汰去。亦爲行公矣。有防曰。果爲行公矣。予曰。祭報府更爲修正以送乎。時秀曰。然矣。義浩等以次製進。予曰。爾等仍爲陞殿。以觀考試也。志儉考券訖。敎曰。入格儒生製述居首二下幼學申史源。正音通釋一件賜給。之次三中一進士洪義浩。三中二生員趙鎭寧。紙五卷。筆五枝。墨三笏。三下一進士朴長鉉。三下二幼學李敬魯。紙三卷。筆五枝。墨三笏。草三下李潢。紙二卷。筆五枝。墨二笏賜給。予謂史源曰。爾於今番。不得初試。誠極可惜。册子出詣內閣。以爲親受也。史源曰。不勝惶感矣。予曰。道科試官進前。昌聖進伏。予曰。卿從速試取。卽爲上來也。敎曰。下直守令入侍。忠州牧使李樂培進伏。予曰。本州素稱難治。近多弊瘼。爾其下往善爲也。豐德府使柳光璧進伏。予曰。本邑最被大歉。而今此除拜。無異特除。爾其極力爲治。以活飢民也。金浦郡守鄭東閔進伏。予曰。本邑年事。亦致大歉。必活飢民也。陽川縣監李趾永進伏。予曰。邑雖如斗。亦有民人焉 社稷焉。爾其益加愓念。期於善治也。敎曰。今日下直守令。竝催促赴任。
정조 6년 · 강
召見承旨金宇鎭。藥房提調金華鎭。二提學鄭志檢[儉:I-PERSON]于誠正閣。
정조 6년 · 목
予曰。昨日儒生輩。果爲好耶。宇鎭曰。以爲榮寵云矣。予曰。菊製榜。外論何如云耶。華鎭曰。善出云矣。予曰。李敬魯所製。當出科作。可謂善作矣。宇鎭曰。近無此等科作矣。予曰。洪義浩亦可謂人才矣。華鎭曰。凡節勝於乃兄云矣。予曰。今番道科。以七技中取一技。則皆當入格矣。華鎭曰。科規若是太歇。無不登科矣。予曰。昨日催促下去守令。爲幾人乎。予曰。今則受由守令。皆不入城。直到墓下云。亦一奸弊矣。華鎭曰。此誠可怪矣。予曰。課試比較。所作果何如。志檢[儉:I-PERSON]曰。居魁之文。稍勝矣。予曰。直閣連三次居魁乎。志檢[儉:I-PERSON]曰。然矣。予曰。三次壯元。旣載定式節目。宜有區處之道矣。予曰。直閣自明日爲始。連三日入直事分付。
정조 6년 · 목
政院啓言。禁衛大將李敬懋。東關王廟受 香出去矣。所授命召及兼佩御營大將命召。右捕將命召。大將牌傳令牌。何以爲之。敎以。仍佩往來。訓將左大將兼察。
정조 6년 · 강
命全羅監司朴祐源斯速發巡。
정조 6년 · 목
敎曰。發巡遲滯。民事可悶。完伯使之斯速發巡之意。令備局卽爲分付。
정조 6년 · 강
命西北道武科直赴許赴。以劃多者爲壯元。
정조 6년 · 목
因兵曹西北兩道武科直赴人許赴時規矩單子。敎以。七技取一技。蓋念陳試之弊。在渠輩曲諒極矣。試官依此知悉。開場前。聚會直赴武士。宣布朝家軫恤之意。規矩之如是至歇。欲防奸竇也。如此而萬一有弄奸用情之弊。則渠輩亦有知覺。能不靦然。亦爲申申曉諭。俾無犯科之事。直赴之許赴道科。旣出無前之擧。則榜次亦宜先期分付。然後可無眩於擧行之歎。依庭試謁 聖卽日唱榜之例。元榜及直赴中。以劃多者爲壯元。餘皆準此差等事。自卿曹試官處措辭行會。雖一技入格後。不願壯元之類。亦依京試例。除六技。依願許俸自不。俾試事無至許久曠日可也。此亦除民邑供億之費。試官亦須另念爲之事。竝以登關分付。關到後。祗受及擧行形止。仍令狀聞。
정조 6년 · 강
命鄭好仁等敍用。
정조 6년 · 목
敎曰。後時赴衙聞事勢似然。坐罷亦已久矣。前知義禁鄭好仁。同義禁李★(土+甲)。蔡弘履敍用。跡雖疏漏。本事具由登聞。則可謂有捉賊之勞。俄見其子。豈無參恕之端。前監司洪秀輔。給牒敍用。不檢束則罪固不輕。而方伯與地方官有異。此宰臣此等處。有難猝爾矯變。前錦伯亦已蒙敍。不必一爲一否。前監司李敬養。亦爲給牒敍用。
정조 6년 · 목
有防曰。藥房三提調。以承候次來待矣。予曰。今此所患。不過一時感氣。而漸得向差。勿爲入侍事傳之也。
정조 6년 · 강
命文科直赴。竝許付道科殿試。
정조 6년 · 목
敎曰。昨欲以此提敎而未果。西北武科直赴。旣軫往來之弊。許付於道科。則文武無異。文武科直赴之獨漏。似不無向隅之歎。竝爲許付道科事分付。武試例赴於卽日唱榜。而文試元無此規。以是說者或以爲難之。此有不然者。庭別之有初試科。會試合設於殿試。直赴亦皆許赴。不必遠求古例。近有許多已例。此足爲旁照之端。且以無初試庭試言之。直赴許赴。聞有壬辰前例。尤是可據之事。以此知悉。文直赴紙頭。依例書恩賜字。別坐試取。所作若優於原榜。則一從等次。通同定第次。亦依前例爲之事。一體分付。
정조 6년 · 강
召見承旨閣臣于誠正閣。承旨金宇鎭。檢校直提學鄭民始。
정조 6년 · 목
民始曰。聖體近有欠和。不勝焦悶。予曰。此不過感氣所祟。而膈滯之症。尙未快勝。是可悶矣。 民始曰。不勝優慮矣。予曰。今番菊製。科作何如。民始曰。善作矣。予曰。北關廚傳凡節。果何如。民始曰。待別星無異矣。予曰。北伯官用。與完營何如。民始曰。觀其營用。比完營太半不及。而惟政務不煩矣。予曰。咸興本宮基址何如。民始曰。果壯麗矣。予曰。所經江原道諸邑年事。比關北何如。民始曰。亦爲豐熟矣。
정조 6년 · 강
命誕辰陳賀權停。
정조 6년 · 목
禮曹啓言。今二十二日大殿誕日。陳賀國忌相値。以二十四日退定。請磨鍊。敎以。筵中已諭權停。
정조 6년 · 강
命明日抄啓文臣親試。便殿爲之。
정조 6년 · 목
因政院處所啓稟也。
정조 6년 · 강
召見藥房提調及承旨于誠正閣。都提調鄭弘淳。提調金華鎭。承旨嚴璹徐有防徐鼎修。
정조 6년 · 목
予曰。明日親試處所。以便殿爲之下批。承旨見之乎。有防曰。見之矣。弘淳曰。木米茶連日進御。恐涉如何矣。予曰。今欲停止矣。弘淳曰。醫官來待。入診宜矣。予曰。置之也。予曰。繫馬樹大棗。頒送內局矣。卿等見之乎。弘淳曰。渾舍分食矣。予曰。今番菊製科作何如。弘淳曰。果善作矣。予曰。 肅廟朝以十韻律。亦有賜第之事矣。予曰。學製連爲設行乎。璹曰。昨果出榜云矣。予曰。直閣之今番陞敍。誠善爲矣。鼎修曰。三次居魁。壯矣。予曰。此亦有數存焉耳。予曰。訓局有何事務而開坐乎。別兼春秋金載瓚曰。以朔上下開坐矣。
정조 6년 · 강
飭人蔘捧上不謹之弊。
정조 6년 · 목
藥房都提調鄭弘淳啓言。人蔘本以大小稱好否。而近來奸僞日滋。內塡雜物。外付細尾。莫重御藥。將無眞箇人蔘進用之道。此後捧上時。申明申飭。或有如前不謹之弊。該道臣嚴勘。首醫定罪。掌務官汰去事。請定式施行。從之。
정조 6년 · 목
敎曰。詞訟劇地。委屬可悶。在外刑曹判書許遞。政官牌招開政。○以鄭好仁爲刑曹判書。李秉模爲工曹參判。
정조 6년 · 강
命時囚及保放勘放。
정조 6년 · 목
敎曰。時囚及保放。皆非重罪。竝依本律勘放後草記。
정조 6년 · 강
判府事李徽之陳疏自列。仍辭留都之任。賜批。
정조 6년 · 목
疏略曰。亂逆何代無之。而豈有如[有:I-PERSON]白澤徵凶賊也哉。臣於參鞫時。必欲究得窩窟。豈有一毫愛護之意哉。亟命三司之請。更鞫得情之意。屢屢陳達。雖未蒙兪音。而庶幾聖明俯燭矣。乃者合辭。嚴峻論臣掩護之罪。臣何敢復立朝端。自同平人也哉。伏聞幸行在邇。以臣命爲留都之任。顧臣情勢。決難承當。竝乞俯諒。改授他大臣。批以。倘使不知卿之人。論卿當日處事。孰肯諒卿素規之虛閑。作事之信心。而曲爲原恕之論乎。予任卿也久。故知卿者深。默想聯箚一着。直不過倉卒之際。未及周思耳。寧有一半分彷彿疑似於言者之言。而祗緣世故多端人心不齊。公議之地。乃有乖激之擧。此予所以不但爲卿等。實是爲世道悶慨。而不得不有日前傳敎中云云者也。噫。卿老大臣耳。夷考立朝本末。豈或有疪瑕之可摘。而忽地鬧端。生出一場風波。使卿飽人詆毀。棲屑江干。重爲卿悶念而不能弛也。屢次敦勉。悉布心腹。卿若體予至意。必當亟回初心。不竢終日。而況今秋謁隔日。留都有命。在卿道理。尤非言私之時。玆又不憚煩複。呼燭申諭。卿其諒之。卿其諒之。仍命使偕來承旨傳諭。期於偕來。
정조 6년 · 목
書啓以爲。臣奉聖批。敦諭于判府事李徽之處。則以爲臣之所犯至重。自知難赦。何敢與平人自同。伏念 陵幸隔日。留都有命。而第臣跡旣滓穢。病又沈綿。無以堪承云矣。敎以。大臣去就。與庶僚大異。摸索之人言。何必久留心頭。不念自輕之嫌乎。前後敦勉之諭。予意業已罄悉。今可謂辭已竭矣。卿其諒之。卿其諒之。卽日造朝。聽我面諭。況有留都之命。又豈卿辭巽之時也。方欲臨軒待卿。聞此敎。猶復如前退讓。奈分義何。奈道理何。更冀卿之審量于是也。以此意。爾其更爲傳諭。期於偕入。大臣造朝與否。闕門下鑰前。卽爲知入。
정조 6년 · 강
命判府事李徽之勿爲胥命。
정조 6년 · 목
政院以判府事李徽之來伏金吾門外啓。敎以。予言已竭矣。卿庶幾諒之。卽聞卿入城而不造于朝。又胥命於金吾之外。卿實過矣。卿實過矣。前後敷心之敎。勤懇何如。而卿乃不諒。胡至於是。動駕隔日。留都諸事。明將整待。尤豈卿辭選巽之時乎。夜色將深。無暇多誥。卿須勿爲胥命。卽卽入來。以副臨軒企待之意。此敦諭。卽令史官傳諭。與之偕入。闕門仍留。大臣造朝與否知入。
정조 6년 · 강
召見判府事李徽之于誠正閣。
정조 6년 · 목
予曰。卿之所遭。可謂過中之斥。箚子事雖無異同。情地與前左相有間。且滅親之義。卿之所執甚嚴正。所以藉手事君者。則前左相處分。不過略示薄警。特出無隱之意。推鞫又復當前。故將欲臨時勉出矣。豈意處分之事。由此而發三司之論斥。又至於卿。斥卿之不足。一啓而論三大臣。無辜橫罹者。又無如金鍾秀。則人心★(扌+匡)攘。世道紛披。自相攻擊。無有止泊。此無非予之誠意未孚於臣隣而然也。世道之鎭安無期。人心之保含合無望。此豈細憂也哉。三司諸臣事。甚爲慨然。予所謂承望云云。實非臆逆之敎也。徽之曰。人臣負此罪名。今雖迫於恩命。冒沒登筵。而隸儓之賤。無面可見矣。予曰。卿之所奏過矣。卿之心事。予豈不諒乎。徽之曰。臣之所遭。實罔測。安有出世之心哉。予曰。此不過急於敦勉而然。卿之所辭過矣。徽之曰。祿捧連爲輸致。而方在竢罪。不得領受矣。予曰。以此方欲下敎矣。非但祿捧之不受。至於別食物而辭之者。甚過矣。仍命承旨李時秀曰。判府事祿捧。卽爲輸送事。承旨筵退後。分付倉官也。徽之曰。臣素有痰癖之症。惟江心水可以醫之。從便往來。請以爲療病。予曰。可以醫病則從便爲之好矣。予曰。重臣事慘矣。以戶判辭懇之時。聲淚俱發。至今追思。亦覺心酸。且有大用之意。而失此善人。痛惜何言。
정조 6년 · 강
領敦寧洪樂性陳疏自列。賜批。
정조 6년 · 목
疏略曰。臣縮伏荒郊。恩敍遽降。惝怳感祝。罔知攸措。仍伏念丙申以後凶逆之出。非止一再。或在同堂之間。或在袒免之族。其所驚心。百倍他人。豈有一分緩急於懲討。而只緣臣顚倒失性。終犯罔赦。嶺海鈇銊。惟命是俟。而今乃幸逭典刑。反承寵命。私心轉益踧踖。何敢自同無故之人。唐突冒進乎。伏乞亟鐫臣職。重勘臣罪。批以。向於卿書啓。已布予衷曲。庶幾卿之聽予言而知予心。幡然感回。不復控辭。乃無造朝之期。還尋引咎之章。情志未孚。慚恧殊切。噫。卿之所遭。予所深歎。卿之心事。予豈不諒。予若有一毫介滯於卿。初豈敷諭於筵席。亦豈懇款於疏批乎。在今卿處義。亦惟當無一毫嫌引。卽日肅命。以盡上下孚誠之道。卿胡不念及於此乎。玆更申布。罄悉至意。須體慇懃之辭。毋孤虛佇之望。仍命遣史官敦諭于領敦寧。期於偕入。
정조 6년 · 강
司直金鍾秀上疏自引。仍請寶鑑跋文。亟命改撰。賜批。
정조 6년 · 목
疏略曰。寶鑑卽 烈聖朝盛德大業。傳信百代之書也。跋尾之文。關係至重。而臣本萬死餘生。到今垂死之年。尙可擬議於廁名卷末乎。伏乞亟命無故人。改撰跋文以進。批以。前批罄予至意。卿何不出膺。更有此煩瀆之擧耶。況跋文句語釐正。尤非全篇改撰之比。莫重事之因卿遲延。獨無乃在卿分義。虧缺之甚耶。政是合商量處。卿其勿辭。卽爲上來擧行。
정조 6년 · 목
敎曰。左承旨聞有實恙。不得仕進。許遞。
정조 6년 · 강
以徐有防李時秀爲承旨。前望也。
정조 6년 · 강
命各營軍兵乾犒饋等上下。依例爲之。
정조 6년 · 목
敎曰。爲念畿民貢人之弊。外而列邑。內而各司。凡係擧行。一依郊外擧動例爲之事。才有下敎矣。至於各營軍兵隨駕之類。如乾犒饋等上下。使各依例爲之。俾無渠輩落莫之歎事。分付兵曹及隨駕各營。
정조 6년 · 목
敎曰。臨幸本營。豈無施惠之擧。且於故事。亦多可據。近來本局軍兵淍弊莫甚。朝家嘗所矜念者。昨秋以中旬從近設行事。有所申飭。而本營財力不瞻。迄未爲之。是豈軫念之本意。此實非將臣之不欲擧行而然也。今番則何拘常例。方令廟堂別般區劃物力。以此意。令該營知悉。本局中旬。未寒前設行。訓將招致馬步軍領長。以各別隸肄業。着意應試事。申明分付。
정조 6년 · 강
命訓鍊都監將校張泳。捕校朴文郁加資。
정조 6년 · 목
敎曰。向因湖西狀本。慮或眞假之相混。所謂李沈爲名人跟捕一款。使之姑停。但令不放心探察有無矣。京營將校。意外捕得沈賊於湖南地。昨於推鞫時。平問之下。業已遲晚。今則罪人斯得。獄情旣就究竟。更令廟堂行會諸道監兵水監營。使各分付所屬邑鎭。竝與操察之事。而卽刻停撤。今玆之敎。念外邑一向繹騷也。卽爲分付。無或遲滯。尋常罪人。善爲跟捕。尙有重賞。況此形影難尋之凶賊乎。訓鍊都監將校張泳。捕校朴文郁。效勞極爲可嘉。宜有別般賞典。以勸他人。竝加資。此等事。例有購賞之擧。而今番初無是敎。雖不擧論。分付該曹。兩校卽爲錄用事分付。
정조 6년 · 강
命司直金鍾秀催促上來。
정조 6년 · 목
敎曰。重臣疏批旣下。莫重文字進呈之。如是延拖。揆以事體。萬萬未安。況身帶閣職。居在近畿。經宿幸行之時。豈可不造陪扈之班乎。以此意下諭于司直金鍾秀處。仍自本院本閣。各別催促上來與否微稟。
정조 6년 · 강
北營入直將官將校。及軍器寺訓鍊院差備官等。施賞有差。
정조 6년 · 목
因訓鍊都監差備官等試取入格單子。敎以。柳葉箭邊三中一人。內下筒介一部賜給。貫邊二人。內下弓矢各一部賜給。邊二中五人。內下弓箭各一部賜給。貫一中一人。內下弓一張賜給。邊一中七人。內下箭竹各一百介賜給。片箭貫一中一人。內下弓矢一部賜給。今此賞典。宣傳官齎去。卿眼同頒賞後草記。
정조 6년 · 강
命禁營中軍代領。指一稟處。
정조 6년 · 목
備邊司啓言。再明日 陵幸時。禁衛營留陣。御營聽隨駕。而禁衛大將李敬懋兼察御將隨駕。則留陣無領軍之將。何以爲之。敎以。參例留都大將二員差出。一於闕內留都。一於闕外留都。闕外留都。卽所謂近來留都營也。一自禁營創設之後。此規廢却。只出闕內守宮大將一員矣。見今總使有故。他無兼領之將臣。而至於中軍代領。事體不但如何。況總廳陣上。中軍亦已代領。未知何以則爲好。卿等更爲指一稟處。
정조 6년 · 강
命近仗軍士金成大。移送刑曹照勘。
정조 6년 · 목
訓鍊都監啓言。近仗軍士五名拿入。犯蹕委折嚴問。則實軍士金成大所供。以爲本曹判書前導之際。當于拱北門。道路狹窄。自蹈陷犯蹕。其餘四名。元無犯蹕納招。敎以。四名放送。其中一名。所爲極爲無嚴。輦前尙不敢然。況步過壇門之時乎。此則法綱所在。移送刑曹。更令取招。參酌照勘也。
정조 6년 · 강
御誠正閣。行抄啓文臣親試。試官鄭民始。鄭志檢[儉:I-PERSON]。李秉模。金宇鎭。徐鼎修。
정조 6년 · 목
試官以下行禮訖。以龍鳳芝爲七言四韻律題。予曰。應製人退出司謁房。卽爲製進也。命民始考券出榜。志檢[儉:I-PERSON]曰。今朔課講。何日爲之乎。予曰。以二十三日爲之也。
정조 6년 · 목
予曰。丹鳳門仍留事分付。予曰。屢下飭敎。日記尙不修正。誠極可駭矣。承旨更加另飭。從近修納也。
정조 6년 · 강
命內氷庫修理監役手本勿施。
정조 6년 · 목
因手本。敎以。年年申飭。每歸文具。至於今年。令稍久。弊易生。毋論內外氷庫。許多弊端。復如前日。則戶判判尹。難免重勘。以此預爲申明嚴飭。雖以內氷庫言之。該官員以如許瘦殘之類差定。事甚未妥當。該堂上推考。使之更爲差定。此手本勿施。
정조 6년 · 강
命徐龍輔敍用。
정조 6년 · 목
敎曰。前吏曹正郞徐龍輔敍用。
정조 6년 · 강
命時囚李惠祚等勘放。咸鏡前監司。捧現告以入。
정조 6년 · 목
義禁府啓言。時囚罪人李惠祚杖六十收贖。奪告身一等放送。保放罪人河明世等。杖八十收贖。奪告身三等放送。鄭選杖八十收贖。奪告身三等放送。李萱杖一百收贖。告身盡行追奪放送。趙鎭祿告身盡行追奪。又五年禁錮。豐川府徒三年定配押送。時囚罪人田光羽杖一百收贖。告身盡行追奪。昌原府流三千里定配押送。保放罪人尹守訥。因前照律放送。敎以。如有公功議。各減一等。其中河明世付過放送。李萱時値藏刑。有難嚴訊取服。不得已依此律勘處。而配所以絕島磨鍊。功議勿論。以懲他守令不法之習。萱之罪。不但濫殺人命而已。似此惡刑。前所未聞。人之殘酷。胡至此極。向於判付。欲爲處分。而以本事之姑不決折。未及下敎矣。管下守令之不法如此。爲道臣者初不致察。乃反爲守令右袒。至有推治被刑人之擧。似因未詳事實之致。旣聞之後。不可無飭。咸鏡前監司。捧現告以入也。
정조 6년 · 목
敎曰。旣定之行。不可中止。今則果難經宿。不多日內。更觀日氣事勢。日子當臨時下敎。而日晷漸短。兩處展拜。易致侵夜。只詣 園所展拜而來。令隨駕營門知悉。預各等待。此不過十里程。且由 景慕宮前路。城內治道。亦無張大之事。雖今夕出令。來朝足可動駕。以此該房知悉。勿爲預先修治事。分付漢城府。又敎曰。留陣只一營爲之。餘皆置之。留都大臣。守宮大將。亦皆置之。留陣營聚軍。亦依園所動駕時定式。待天明爲之事分付。
정조 6년 · 강
召見閣臣承旨于誠正閣。原任直提學鄭民始。直提學鄭志檢[儉:I-PERSON]。直閣金載瓚。檢校待敎鄭東浚。承旨嚴璹徐有防李在學金宇鎭徐鼎修李時秀。
정조 6년 · 목
予曰。適有小饌。特爲召見卿等。卿等其各隨量醉飽也。仍命宣饌。
정조 6년 · 목
予曰。雨意頗多。若値幸行日。則許多軍兵之霑濕。實爲悶慮矣。鼎修曰。秋雨不至大霔。可無大段霑濕之患矣。
정조 6년 · 강
判下兵曹 永祐園展拜時隨駕軍兵磨鍊草記。
정조 6년 · 목
因草記。敎以。依夏初例磨鍊。
정조 6년 · 강
以鄭好仁爲都總管。李柱國爲副總管。
정조 6년 · 목
敎曰。在外總管許遞。前望單子入之。
정조 6년 · 강
命動駕再明日爲之。該房如悉。
정조 6년 · 강
命弓角禁弛之道。消詳草記。
정조 6년 · 목
禮曹以冬至使禁物事目。敎以。弓角一事。業有筵敎。彼中無別般禁條。而獨於使行事目。有依前禁斷四字。片角則出來。筒角則不出來。事近無謂。法亦斑駁。近來別造弓角貿易。變通之後。宜有弛禁之道。令廟堂消詳草記。他餘條件。依此施行。
정조 6년 · 강
命陞品銓郞。無得直擬東璧壁。
정조 6년 · 목
敎曰。諸凡官方。惟在隨時變通。事係抑操躁進。另合矯改。近來銓郞之陞品者。輒諉故例。直擬應敎。無何經判事。又無何歷亞長。便入承宣之望。事之無漸。孰甚於此。此後陞品銓郞。無得直擬東壁。一遵館錄久次。更必通淸事。定式施行。仍令載之本曹受敎雜令。
정조 6년 · 목
兵曹啓言。平安監營靑北左別武士都試時。居首沒技人。請上裁。敎以。幷當依回啓施行。而瓜限服色一款。狀尾附陳何如之請。則回啓中無一字皂白何也。此啓目不知何以爲答。判堂似因生疏。該房亦何不致察。兵曹堂上。兵房承旨。從※重推考。
정조 6년 · 강
命豐德府使柳光璧。待畢賑拿處。
정조 6년 · 목
因豐德府使柳光璧赴任狀聞。敎以。爲念尤甚邑民事。新除守令。使之催促下送。筵敎又何等丁寧。則如渠幺磨武弁。如是遲滯赴任。事之無據。莫甚於此。該府使柳光璧。待畢賑令該府拿問嚴處。其委折。亦令道伯査實狀聞。
정조 6년 · 강
汰拿從事官申鴻周。
정조 6년 · 목
敎曰。動駕旣定。而隨駕營從事官。無端在外。特敎發牌之下。稱以軍官隨去者。事體所在。萬萬駭然。當該從事官申鴻周。爲先汰去。待試所竣事。令該府拿問嚴處。以懲他武弁鄙俚之習。從事官之任。反有重於堂下將官。而該大將之遽然給由。不請改差。何不若他營擧行乎。從重推考後。復有此等之事。該將臣難免重勘。以此一體嚴飭各營門。
정조 6년 · 강
命西北道試官帶率軍官等。竝罷黜拿處。
정조 6년 · 목
敎曰。凡於軍官帶去之行。勿論方伯閫帥御史別使。自兵曹以口傳施行之意啓下。而今番西北道科試官帶率軍官。無此文書。而別將把總從事官等。亦皆無難帶去。此非試官之做錯。皆是兵曹之矇然。該曹堂上推考。其在國體。不可無罪。當該武弁等。今無實職。有難除汰。竝罷黜。待竣事拿問處之。
정조 6년 · 강
永祐園親祭 香祝。命親押。
정조 6년 · 목
因香室受押單子。敎以。明日出宮前。當親押。
정조 6년 · 목
予曰。凡於 陵幸時。司僕正之進鞭。從事官之趁陣。職務可爲相妨。司僕正之兼帶從事官前例。問于該曹以入。予曰。軍士房承旨處。旣有前例知入之命。則何尙今無皂白乎。注書知入。
정조 6년 · 강
以嚴思晚金翊休爲校理。姜彝正爲副修撰。兪彥修爲獻納。尋遞翊休。彥修。
정조 6년 · 목
敎曰。動駕在明。玉堂中在外及衆所知情病人許遞。前望單子入之。待下批牌招察任。又敎曰。獻納前望單子入之。又敎曰。動駕在明。未肅拜臺諫玉堂許遞。與未差之代。政官牌招開政。
정조 6년 · 목
以李重馥爲司諫。鄭東俊[浚:I-PERSON]李祖源爲掌令。權以綱爲副修撰。
정조 6년 · 강
掌令鄭東浚避嫌乞遞。賜批許之。
정조 6년 · 목
以前任果川縣監解由未出也。
정조 6년 · 강
命動駕時總管隨駕。書入望筒受點。
정조 6년 · 목
敎曰。徑經宿動駕時。則侍衛二望書入受點。否則雖有只二員隨駕之命。元無是例云。旣有二員隨駕之命。則何總管擅自進去乎。且聞在前如此之時。以入直二員進參云。而此亦不成說之事也。入直二員中。如或蒙點於守宮及寶劍。則其代又將以何總管爲之乎。事在令前。姑不論飭。此後總管定元數。隨駕之時則依經宿例。書入望筒受點事。分付總府。
정조 6년 · 강
命兵曹郞廳。口傳擇差。
정조 6년 · 목
敎曰。有頉兵曹郞廳改差。其代口傳擇差。
정조 6년 · 강
命守禦使鄭民始代領禁將。
정조 6년 · 목
備邊司啓言。禁衛大將李敬懋以御營兼大將。當爲隨駕。禁營留陣。無領軍之將矣。兼察代領。何以爲之。敎以守禦使代領。